《张绍贤以诗索佩刀次韵复还之》
宋代·李石

喜不至流怒不悲，句中銛锋解人颐。
水霜凛凛笑一吷，三尺有喙金玉词。
二惠肯来但独步，明光殿中文绣具。
便当携此上青云，天子方深南北虑。
吾今老矣君可思，吹毛之珍何所施。
和诗反刀三叹息，莫把神槌困钝锥。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。